Mysteriet om Engle og Onde Ånder\nKAN DER VÆRE NOGET mere mystisk end spørgsmålet om den usynlige åndelige verden? Englene har altid været et mysterium for menneskene. Er der virkelig engle til? Er der faktisk en djævel der hedder Satan? Er Satan en bogstavelig udødelig person? Skabte Gud en djævel?\nI nogle religioner tilbeder man guder som man tror er onde ånder. Nogle af de store Katedraler i den kristne religion er udvendig prydet med fabeldyr, stygge og groteske hoveder, der menes at skræmme onde ånder bort.\nAlle problemer og onder i verden opstår ved meningsforskelle, ved sind der støder sammen. Men hvorfor opstår sådanne konflikter? Er der en forbindelse imellem stridbare holdninger og den usynlige åndeverden – en anden dimension, som nogen vælger at kalde den – der eksisterer sideløbende med vor egen verden,\nog som absolut ikke kan opfattes med de fem menneskelige sanser. Biblen åbenbarer en sådan åndeverden.\nI det første kapitel af Hebræerbrevet, læser vi om engle, der “alle er ånder i Guds tjeneste, som sendes ud til hjælp for deres skyld, der skal arve frelse” (vers 14).\nI Brevet til Efeserne kapitel 6 bliver det slået fast, at vor uenighed og strid i virkeligheden ikke er mod andre mennesker, men er “mod magterne og myndighederne, mod verdensherskerne i dette mørke, mod ondskabens åndemagter i himmelrummet.”\nHvordan skal det forstås? Hvorfor er verden fyldt med sammenstød og strid menneskene imellem?\nIfølge Efeserne 2:2 har menneskene vandret “ledede af denne verdens tidsånd og af herskeren over luftens rige, den åndemagt (Satan), som nu er virksom i ulydighedens børn.” Folk er simpelthen ikke klar over, at der er en usynlig åndelig magt, der indgyder disse fjendtlige attituder i deres sind.\nSelv mennesker der opfatter sig selv som kristne, har ikke forstået disse skriftsteder. Hvorfor?\nDenne usynlige åndelige verden (Kol. 1:15-16) er virkelig, men fordi den er usynlig, har den altid været et mysterium for os mennesker. At hellige engle og onde ånder er usynlige er ikke ensbetydende med, at de ikke eksisterer. Sandheden er, at den usynlige verden er mere virkelig end den materielle og synlige. Ligesom de fleste mennesker ikke ved hvad elektricitet er, anerkender de alligevel at den eksisterer. Biblen forklarer det således: “Selv om der også ligger et dække over vort evangelium, så er det for dem, der fortabes, det er tildækket, for de vantro, hvis tanker denne verdens gud (Satan) har slået med blindhed…” (2 Kor. 4:3-4). Satan er denne verdens gud.\nFORSTÅELSENS tid er kommet.\nDen Ypperste Usynlige Magt\nI kapitel 1 gjorde jeg klart, at Gud i al evighed har været en familie, der fra begyndelsen bestod af to medlemmer,\nGud og Ordet, der for næsten 2000 år siden lod sig føde som Jesus Kristus. Gud er usynlig – han er den Øverste Almægtige Åndelige Personlighed. Vi har set, at Gud lever. Han handler! Hvad laver han? Han er i færd med at skabe sin familie. Antageligt er kun ganske få klar over, at det første Gud skabte ikke var jorden, sole og planeter eller universet. Før alt dette skabte han englene – en åndeverden med myriader af engle.\nVed Ordet planlagde og skabte den Store Gud disse ÅNDELIGE VÆSENER – englene. Skabt én ad gangen, hver især – millioner ja måske trillioner af dem! Engle er virkelige personlige åndelige væsener, alle med større kapacitet og evne end mennesket. De har holdninger, meninger og hensigter. Det står skrevet om Jesus da han var menneske, “du gjorde ham en kort tid ringere end englene” (Heb. 2:7). De består af ånd. De fik iboende og selvopholdende liv – udødelighed. De har ikke blodomløb og trækker ikke vejret for at leve. De har selvopholdende nedarvet liv.\nFordi de er skabt af Gud, bliver englene kaldet Guds sønner (Job 1:6), men de blev ikke undfanget og fødte som Guds sønner.\nHvorfor blev Englene skabt?\nHvorfor blev usynlige åndelige engle skabt før noget andet? Hvorfor blev de skabt før fysisk materie og det fysiske univers? Hvorfor blev de i det hele taget skabt?\nJesus sagde: “Min Fader arbejder indtil nu; også jeg arbejder” (Johs. 5:17). I Johannes 1:1-5 bliver det åbenbaret, at Gud og Ordet (Gud familien) lever. I det først kapitel så vi, hvordan de levede – i gensidig kærlighed, fuldstændig enighed og perfekt harmoni. Hvad lavede de?\nDe skabte. Man kunne sige, at de var i skaber professionen. Som hjælpere i deres skaberværk, til at regere og lede det der blev skabt, skabte de først af alt andre åndelige væsener på et lavere plan end Gud familien. Engle blev skabt til at være ministre, agenter og hjælpere i Guds Skaberværk. De blev skabt til at tjene den levende Gud.\nFra evighedernes evighed har Gud været den Højeste, hvilket for vor menneskelige forståelse betyder, at Gud sad på tronen over alt hvad der eksisterede og ville komme i eksistens. I 2. Mosebog 25 finder vi en jordisk beskrivelse af Guds egen trone i himlen, i beskrivelsen af pagtens ark som Moses byggede efter Guds instruktion. På hver side af Guds trone var der en ærkeengel, en kerub, hvis spredte vinger dækkede nådestolen, (Guds trone). Dette betyder at disse ophøjede engle var med i ledelsen og administrationen af Guds egen regering over hele Guds skaberværk. De var hjælpere, ministre og tjenere, der hjalp Gud.\nVi læser om engle i det første kapitel af Hebræerbrevet. Dette kapitel siger om Jesus. “Han er hans herligheds afglans og hans væsens udtrykte billede og bærer alt med sit mægtige ord … Og han er blevet så meget mere ophøjet end englene, som det navn, han har arvet, er over deres. Thi til hvem af englene har Gud nogensinde sagt: ’Du er min Søn, jeg har født dig i dag?’ og et andet sted: ’Jeg vil være ham en Fader og han skal være mig en Søn.’ Og når han igen lader sin førstefødte komme til jorderig, siger han: ’Og alle Guds engle skal tilbede ham.’ Og medens han om englene siger: ’Sine engle gør han til vinde (ånder) og sine tjenere til ildslue’, siger han om Sønnen: ’Din trone, o Gud! står i evighed fast, og retfærds stav er din kongestav. Du elskede ret og hadede uret, derfor salvede Gud, din Gud, dig med glædens olie\nfrem for dine fæller’ – og, ’I begyndelsen har du o Herre, lagt jordens grundvold fast og himlene er dine hænders værk.”\n“Til hvem af englene har han nogen sinde sagt: ’Sæt dig ved min højre hånd, til jeg får lagt dine fjender som en skammel for dine fødder?’ Er de ikke alle ånder i Guds tjeneste, som sendes ud til hjælp for deres skyld, der skal arve frelse?” (versene 3-10. 13-14).\nMenneskene blev skabt lidt lavere end englene, men vi har den overvældende mulighed, at vi kan blive noget langt højere. Dette faktum er udtrykt i det andet kapitel af Hebræerbrevet og vil blive beskrevet i kapitel 7 i denne bog.\nI kapitel 3 vil vi vise hvordan mennesker virkelig kan være undfangede og ufødte sønner af Gud.\nFor de fleste læsere vil det være en nyhed, at engle blev skabt før jorden og det fysiske univers eksisterede. Job 38:1-7 viser at gudsønner (englene) råbte af glæde, da Gud skabte jorden første gang. Det fremgår af både 1. og 2. Mosebog at jorden blev skabt samtidig med hele det fysiske univers.\nEngle er usynlige, udødelige åndelige væsener med magt og styrke, der langt overgår menneskenes (2. Pet.2:11). De har set alle menneskenes aktiviteter på jorden, og ved derfor meget mere om menneskesindet, psykologi, sociologi, videnskab, kunst og kultur end noget levende menneske.\nEnglene gør en betydelig indsats, når det gælder at fremme Guds hensigt med menneskeheden. De er hans usynlige agenter, der ofte tjener os arme mennesker, arvinger til hans frelse, på underfundige måder som kun få forstår..\nMin hustru og jeg har begge personlige oplevelser med Guds engles tilstedeværelse. Da vor ældste datter Beverly var en lille baby,\nsov hun en nat sammen med min kone. Barnet lå på den side af sengen, der vendte ind imod væggen. Min hustru hørte en stemme der sagde, “Flyt Beverly”. Hun troede at hun drømte og fortsatte med at sove. Da hørte hun stemmen igen, der gentog det samme lidt højere. Hun vågnede halvt, kunne ikke se noget, så hun vendte sig om og ville sove videre, da hun hørte stemmen for tredje gang, denne gang højt og eftertrykkeligt: “FLYT BEVERLY.” Forvirret flyttede hun barnet over på sin anden side, og et par sekunder efter faldt et stort, tungt indrammet billede, der hang på væggen lige over stedet barnet havde ligget, ned på sengen. Det kunne have knust barnets hoved eller skadet hende alvorligt. Den eneste forklaring var, at Gud havde sendt en engel for at redde Beverlys liv.\nI de tidligste dage af min præstegerning, omkring 1934, kørte jeg en aften i øsende regnvejr på en mørk hovedvej i det sydlige Eugene, Oregon. Jeg kørte omkring 40 miles i timen på den meget snoede vej. Da jeg nærmede mig en skarp kurve, drejede rattet pludselig skarpt til venstre, det var som om styret blev revet ud af mine hænder af en usynlig kraft. Lige foran mig stod en havareret lastbil. Jeg nåede lige forbi den ved denne venstre manøvre. Det var mørkt og pludselig dukkede denne mørke lastbil op foran mig. Jeg var kun lige kommet forbi den, da rattet igen blev revet ud af mine hænder og drejet meget skarpt til højre. Min bil nåede kun lige at komme tilbage i den højre vejbane imellem den havarerede bil og en anden modkørende lastbil. Der var kun 2 – 3 cm mellem mig og den havarerede lastbil. Jeg havde aldrig oplevet noget lignende. Rattet i min bil blev drejet af en usynlig hånd udenfor min kontrol og modsat min egen styring.\nEn anden gang tidligt i efteråret 1927, knap et år efter min omvendelse, havde jeg en lignende oplevelse.\nErfaring med en kroget ryg\nEfter at vi, min hustru og jeg havde gjort nogen fremskridt i forståelsen af Biblens lære om helbredelse, kom Aimee Semple McPherson til Portland.\nHun holdt en evangelisk kampagne i Portland Auditoriet. Min hustru og jeg deltog een gang, og jeg tog derhen alene en anden gang. Vi undersøgte mange religiøse lærer og grupper. Jeg kunne ikke komme ind, fordi der var overfyldt i salen. En kontrollør henviste mig til en dør bag scenen som jeg måske kunne smutte ind ad, hvis jeg skyndte mig. Jeg løb omkring blokken for at komme om bagved, på vejen mødte jeg et sørgeligt syn.\nEn kvinde og et barn forsøgte at få en forkrøblet mand ud af en bil i nærheden af sceneindgangen. Jeg gik hen og hjalp dem. Mandens rygrad var fuldstændig tvistet – om det var på grund af gigt eller om han var vanskabt fra fødslen, eller anden sygdom kan jeg ikke huske. Han var fuldstændig hjælpeløs og var et sørgeligt syn.\nDet lykkedes os at få ham til scenedøren, og jeg ville faktisk ikke være blevet lukket ind, havde det ikke været fordi jeg hjalp denne krøbling. Han var kommet for at blive helbredt af denne kvindelige evangelist.\nDet lykkedes os ikke at komme i nærheden af Fru McPherson før mødet og heller ikke bagefter. Jeg hjalp med at få krøblingen tilbage til deres bil.\n“Hvis du virkelig ønsker at blive helbredt,” sagde jeg før de kørte af sted, “vil jeg gerne komme hjem til jer og bede for dig. Fru McPherson har ingen personlig kraft i sig, der kan helbrede nogen som helst. Det har jeg heller ikke. Det er kun Gud der kan helbrede.\nMen jeg ved hvad han har lovet, og jeg tror, at Gud lige så gerne vil høre mig som Fru McPherson – hvis du blot vil TRO på GUDS løfte og stole på HAM og ikke på personen der beder for dig.”\nDe gav mig deres adresse, og den næste dag lånte jeg min bror Russells bil og kørte derud.\nI mine bibelstudier havde jeg lært om helbredelse, og at Gud stiller to betingelser: 1) vi skal adlyde hans bud og gøre det der er Gud velbehagelig (1. Johs. 3:22), og 2) vi skal have TRO! (Matt. 9.29).\nJeg forstod selvfølgelig, at mange mennesker ikke vidste hvad det betød at overholde alle Guds bud – men Gud ser på hjertet. Det er den rette ånd og viljen og TROEN Gud ser på, og ikke om de er strikse ’’bud overholdere.” Men når forståelsen for sandheden kommer, da skal de ADLYDE. I dette tilfælde følte jeg mig sikker på, at det var Guds vilje, at jeg skulle åbne disse menneskers forståelse for hans bud, og at SYND er brud imod Guds LOVE.\nJeg læste selvfølgelig først de to ovenstående skriftsteder, og forklarede det jeg havde lært i seks måneders studie af Guds love – og særlig om Guds sabbat. Jeg ville finde ud af, om denne krøbling og hans hustru var VILLIGE til at adlyde Gud.\nDet ville de ikke. Jeg fandt ud af at de var “pinsemissionske”. De gik i kirke for at have “det hyggeligt”. De talte en del om de “hyggelige timer” de oplevede der. De latterliggjorde og hånede ideen om at skulle adlyde Gud. Jeg sagde til dem, at eftersom de ikke var villige til at adlyde Guds\nnedskrevne betingelser for helbredelse, kunne jeg ikke bede for ham.\nDenne hændelse lå mig tungt på sinde. Jeg havde dyb medfølelse med denne stakkels mand. Han havde sit fulde fakultet og var på ingen måde hjerneskadet, og jeg vidste at Gud ikke går på kompromis med SYND.\nNogle uger senere, da jeg igen havde lånt min brors bil, var jeg i nærheden af deres adresse.\nJeg var optaget af en anden mission, og den deforme krøbling var overhoved ikke i mine tanker. Jeg var dybt optaget af en anden sag.\nDa jeg kom til krydset ved den gade hvor krøblingen boede, kom jeg imidlertid i tanke om ham. I samme øjeblik fik jeg den indskydelse, at jeg ville banke på deres dør – men lige så hurtigt opgav jeg det igen. De havde ikke taget det alvorligt, ja de havde endda latterliggjort tanken om at adlyde Gud. Jeg slog dem ud af hovedet, og rettede tankerne på det ærinde jeg var ude i.\nDa skete der noget mærkeligt. Ved det næste gadekryds drejede rattet automatisk til højre. Jeg kunne mærke rattet dreje. Jeg modarbejdede det, men det blev ved med at dreje til højre. Jeg tog fat af al kraft for at fortsætte ligeud, men jeg havde ikke kræfter nok. Der var en usynlig magt der drejede rattet, selv om jeg strittede imod med alle mine kræfter. Vognen var drejet ind på gaden, hvor krøblingen boede nogle huse længere nede.\nJeg blev bange. Jeg havde aldrig før oplevet noget lignende. Jeg stoppede bilen ved kantstenen. Jeg vidste ikke hvad jeg skulle tro.\nDet var for sent at bakke tilbage til Foster Road, den store trafikåre. “Nåh”, tænkte jeg, “jeg kører hen til næste hjørne og drejer til venstre tilbage til Foster Road.”\nMen ved næste hjørne kunne jeg ikke dreje, der var modkørende ensrettet trafik, så for at komme tilbage til Foster Road var jeg nødt til at køre forbi krøblingens hus.\n“Kunne det være en engel, der tvang rattet så jeg var nødt til at kommer her?” Jeg var noget rystet over oplevelsen og jeg undrede mig. Jeg bestemte mig til at ringe på i krøblingens hjem, for at blive sikker.\nJeg fandt ham med blodforgiftning, og den røde linie var ved at nærme sig hans hjerte.\nJeg fortalte dem, hvad der var sket: “Nu ved jeg,” sagde jeg, “at Gud sendte en engel der drejede bilen ned ad din gade, og jeg tror at Gud vil have mig til at bede for dig – og at han vil helbrede dig for denne blodforgiftning for at vise dig sin magt, og for atter at give dig en chance til at omvende dig og blive villig til at adlyde ham. Hvis du vil, vil han rette din tvistede rygsøjle og helbrede dig fuldstændig.\n“Jeg vil nu, hvis du tillader det, bede for dig og bede Gud helbrede dig for denne blodforgiftning. Men jeg vil ikke bede Gud helbrede rygsøjlen medmindre du omvender dig og viser dig villig til at adlyde alt det du selv kan forstå af Guds bud.”\nDe var desperate, han havde måske 12 timer at leve i. Nu talte de ikke spøgefuldt og vittigt om de “hyggelige timer” i Pinsekirken.\nJeg var ikke endnu ordineret som præst, så jeg salvede ikke med olie. Jeg havde aldrig før i mit liv bedt højt foran andre mennesker, og det forklarede jeg dem. Jeg sagde, at jeg ville lægge hænderne på manden og bede i stilhed. Jeg ønskede ikke, at nogen som helst selvfølelse ved at bede højt for første gang,\nskulle gribe forstyrrende ind i min inderlige og dybt overbeviste bøn. Jeg stolede fuldt og fast at han ville blive helbredt af sin blodforgiftning. Og det blev han.\nJeg besøgte ham den næste dag. Blodforgiftningen havde forladt ham allerede imedens jeg bad. Men til min store sorg og skuffelse, var de igen fyldt af overfladisk sarkasme over Guds love. Spøgende talte de om de “hyggelige stunder” ved “Pinsekirkens” møder.\nDer var ikke mere jeg kunne gøre. Det var en af de store skuffelser i mit liv. Jeg hørte aldrig fra dem igen.\nGuds Usynlige Agenter\nGud har igennem hele Kirkens historie haft engle til at holde opsyn og beskytte den (Åb. Bog 1:4, 16, 20; 2:1, 8, 12, 18; 3:1, 7, 14). Han har engle der konstant færdes på jorden for at observere og rapportere tilbage til Gud om hvordan det står til (Åb. Bog 5:6; Zak. 4:10; 2. Kron. 16:9).\nGud har engle der specielt har til opgave at se efter hans undfangede (endnu ikke fødte) menneskelige børn (Apo. Ger. 12:15; Matt. 18:10). God lover: “Thi han byder sine engle vogte dig på alle dine veje” (Sal. 91:11).\nTolv af Guds engle vil blive portvogtere i Det Ny Jerusalem (Åb. Bog. 21:12), en for hver af Israels stammer. Disse tolv Guds engle er måske ærkeenglen Mikaels nuværende hjælpere.\nEngle er budbringere. De mødtes med Abraham, Lot, Hagar, Moses, Manoah, Gideon, Elias og mange flere af profeterne og apostlene.\nNår disse engle manifesterer sig for mennesker er det som regel i mandsskikkelse.\nBiblen nævner tre højtstående engle: Lucifer (du strålende morgenstjerne, Esa. 14:12), som nu er djævelen Satan. Gabriel som kom til Daniel ved to lejligheder (Dan. 8:15-16; 9:21), og til Zakarias, Johannes Døberens far (Luk. 1:19), og senere til Maria, Jesu moder (Luk. 1:26). En tredje ærkeengel, Mikael, en af de ypperste fyrster (Dan.10:13) og som Judas identificerer som ærkeengel (Judas 9). Mikael er den ærkeengel der våger specielt over og beskytter Israels tolv stammer (Dan, 12:1; 10:2-13, 21) og over vore dages sande Guds Kirke (Åb. Bog. 12:7).\nDen Guddommelige Skabende Bedrift\nGud tildeler englene deres ansvarsområder, men han skabte dem med et SIND – MED EVNEN TIL AT TÆNKE OG RÆSONERE, TIL AT VÆLGE OG BESLUTTE!\nDer var dog en overordnet kvalitet, som ikke engang Guds skaberevne kunne præstere på øjeblikkelig befaling – nemlig at skabe den samme perfekte, hellige og retfærdige KARAKTER der er Guds og Ordets!\nDenne type karakter skal UDVIKLES, ved egen fri VILJE og frit VALG af individet.\nLæg derfor nøje mærke til denne højest vigtige, egentlig selvindlysende sandhed – at perfekt, hellig og retfærdig karakter er fuldbyrdelsens højest mulige præstation overhovedet mulig for den Almægtige Gud Skaber. Den er også hans redskab til at opnå den endelige guddommelige HENSIGT og mål! Men Hvordan?\nJeg gentager, en fuldkommen karakter skal udvikles. Det fordrer frit valg og afgørelse taget af individet, i hvem karakteren skal skabes. Men, selv da er det kun muligt gennem den Hellige Gud, den eneste der har den slags retfærdighed at skænke af.\nMen hvad mener vi med retfærdig karakter? Perfekt, hellig og retfærdig karakter er evnen i\nethvert selvstændigt menneske til at skelne den sande vej fra den falske. Til frivilligt og fuldstændigt uden betingelser at overgive sig til Gud og hans perfekte veje – at overgive sig til at blive besejret af Gud – at beslutte sig til at MODSTÅ fristelser og begær, og i stedet vælge at leve, handle og gøre det rigtige. Selv da er den hellige karakter en gave fra Gud. Den kommer når man overgiver sig til Gud, så han kan indpode SIN LOV (Guds rigtige levemåde) i den der efter eget valg, har besluttet sig til at ville modtage den.\nDenne perfekte karakter kan kun komme fra Gud. Han føjede den til sit skaberværk, så mennesker efter frivilligt samtykke kan modtage den, også efter at have gennemgået alvorlige lidelser og prøvelser.\nJeg har viet flere afsnit til dette punkt, fordi det er det afgørende middel til at gennemføre Guds altoverskyggende FORMAL!\nMed hensyn til de forhistoriske engle: Gud 1) skabte dem med intellekt, et sind i stand til at tænke, ræsonnere og til at tage beslutninger af egen fri vilje; og han 2) åbenbarede dem SINE SANDE OG RETFÆRDIGE VEJE. Men af nødvendighed gav Gud dem frihed til selv at vælge Guds rette vej, eller vrage den til fordel for deres egen opfindsomhed.\nHvad var Guds endelige hensigt med englene? Det var uden tvivl det, som nu – på grund af englenes oprør -- er blevet det transcendentale menneskelige potentiale!\nSom prøvegrund, med mulighed for positiv og aktiv skaberaktivitet, skabte Gud – bragte til eksistens – hele det uendelige materielle univers.\nAllerførst skabte Gud englene. Derefter formede Gud jorden og hele universet og bragte det til eksistens, for både engle og mennesker som han ville skabe senere.\nGud skabte ikke alene materien, men også energi og love på fysiske og kemiske områder, som mennesket efterhånden opdagede.\nGud formede materiens tilstedeværelse i både organisk og uorganisk form.\nVi kommer nu til det, der er åbenbaret i 1. Mosebog 1:1: “I begyndelsen (af det fysiske univers) Skabte Gud himmelen og jorden”. Begge materielle og fysiske.\nSom allerede forklaret bliver ordet himmelen oversat til ental, men på originalsproget, hebræisk som Moses benyttede, er dette ord flertal – himlene – altså ikke kun vor jord, men hele det materielle UNIVERS.\nDette antyder altså, at dengang – efter at englene var skabt – blev hele universet sammen med vor jord bragt til eksistens. Der findes også stærke indikationer på dette i andre bibelske skriftsteder, som f.eks. i 1. Mosebog 2:4 hvor det gentages.\nDet originale hebræiske ord som Moses brugte for skabelse indebærer perfektion. Gud åbenbarer sig selv som skaber af det fuldkomne, af lys og skønhed. Alle Biblens henvisninger beskriver faserne i Guds skaberværk som “såre godt,” som perfekt.\nDet første vers i Biblen beskriver i virkeligheden det første, originale FYSISKE udstrakte skaberværk – universet, indbefattet jorden. Noget som sikkert skete for mange millioner år siden – den perfekte skabelse, smuk og fuldkommen for så vidt som den var et afsluttet og fuldbyrdet arbejde. Gud er perfektionist!\nI Jobs bog 38:4 og 7 taler Gud specifikt om jordens skabelse. Han sagde, at alle englene (de skabte “gudsønner”) jublede af fryd da jorden blev skabt. Dette åbenbarer, at englene var skabt før\njorden blev til – og muligvis før hele det materielle univers. Solene, planeterne og alle himmellegemer består af materie. Englene er derimod individuelt skabte åndelige væsener som udelukkende er af ånd.\nDet vil være en overraskelse for de fleste, at englene beboede jorden FØR mennesket blev skabt. Passagen i Jobs bog antyder det.\nJordens Engle Syndede\nAndre skriftsteder placerer englene på jorden før mennesket blev skabt. Se i 2. Peter 2:4-6. I kronologisk orden kommer “de engle der syndede” først. Derefter i tidsorden “den gamle verden” fra Adam og frem til syndfloden. Efter den, Sodoma og Gomorra.\nDenne bøgernes bog, der indeholder Gud Skabers åbenbarede kundskab, fortæller os, at Gud skabte englene af ånd. Men kan du forestille dig engle, der blev oprørske og syndede? Englene blev skabt med evne til at tænke, til at vælge og tage beslutninger; ellers ville de ikke have haft individuel karakter. Eftersom synd er brud mod Guds lov, må det være Guds lov disse engle gjorde oprør imod, loven der er grundlaget for Guds regering. Men hvordan og hvornår syndede englene?\nLæg nu nøje mærke til åbenbaringen i 2. Peter 2:4-5:“Thi Gud skånede ikke de engle, der syndede, men styrtede dem i afgrunden og lod dem bevogte i mørkets huler indtil dommen. Ej heller skånede han den gamle verden, men bevarede kun retfærdighedens forkynder Noah, tillige med syv andre, da han lod syndfloden komme over de ugudeliges verden”. Ordene “styrtede dem i afgrunden” er et udtryk oversat fra det græske tartarõsas som ikke forekommer andet steds i Biblen. Tartaros betyder et sted eller en tilstand af “lagt bånd på, lukket inde”.\nDisse vers viser, at universal synd bringer universal ødelæggelse til den fysiske jord. Synden,\nder kulminerede med syndfloden, var verdensomspændende, universal. Bemærk:”… jorden blev fuld af uret (synd) … thi alt kød havde fordærvet sin vej på jorden … fordi jorden … er fuld af uret (vold) …” (1. Mos.6:11-13). “Men Noah fandt nåde for Herrens øjne … Noah var en retfærdig mand og ren i sin afstamning; Noah vandrede med Gud” (versene 8-9). Alt kød havde syndet – over hele jorden. Kun Noah “vandrede med Gud”. Så syndfloden ødelagde hele jorden – alle, på nær Noah og hans familie omkom.\nHomoseksualitet og andre synder i Sodoma og Gomorra spredte sig til hele omegnen, og fysisk ødelæggelse kom over de to byers område. Englenes synd var verdensomspændende og det samme blev den ødelæggelse de forårsagede. (Der er grund til at antage, som jeg vil forklare i kapitel 7, at hele universet var indblandet.)\nDe ovenstående skriftsteder placerer englenes synd til tiden før synderne, der førte til syndfloden -- de begyndte med Adam -- altså til tiden før mennesket blev skabt. Og dette må vel være en overraskende afsløring af en fase i mysterierne! Engle beboede Jorden før mennesket blev skabt.\nI Esajas 14 og Ezekiel 28 er det åbenbaret, at Gud satte ærkeenglen Lucifer, en kerub, på en trone på jorden. Han blev gjort hersker over hele jorden. Det var Guds mening, at han skulle herske og styre jorden efter Guds regeringsmønster. Og Guds regering blev administreret på jorden indtil englene syndede og gjorde oprør.\nHvor længe disse engle beboede jorden før mennesket blev skabt, er ikke afsløret. Det kan have været millioner eller mange trillioner år. Mere om det senere. Men disse engle syndede. Synd er brud på Guds lov (1. Johs. 3:4). Guds lov er grundlaget for Guds regering. Så vi ved at disse engle, tilsyneladende en tredjedel af alle engle (Åbenb. 12:4), syndede, de gjorde oprør imod Guds regering. Efter Synd kommer straf. Engles straf er\nikke døden, som det er for mennesker. Engle er udødelige åndelige væsener. De kan ikke dø. Disse åndelige væsener havde fået JORDEN som deres FYSISKE domæne, som deres ejendom og bolig.\nEnglenes universale, verdensomspændende synd førte til ødelæggelse af jordens overflade.\nGud Regerer Sit Skaberværk\nGud er skaber. Gud er også Hersker over sit skaberværk. Han vedligeholder gennem sin regering, gennem det han har skabt. Gud skaber med hensigt og formål – det skal bruges, forbedres, udvikles, vedligeholdes og bevares. Brugen reguleres af Guds regering. Da englene gjorde oprør imod Guds regering ophørte denne udviklings- og forbedringsproces her på jorden – det der skulle have “været glasur på kagen”. Bevaringen og udviklingen af den fysiske jord og dens oprindelige skønhed og pragt fik ende, og det førte til fysisk ødelæggelse af jordens overflade.\nPå grund af englenes synd, blev Lucifer til djævelen Satan og hans engle blev dæmoner. Gud er Skaber, Vedligeholder og Hersker. Satan er ødelæggeren!\nDerfor kan vi læse i Judas 6-7: “Og de engle, som ikke varetog deres høje hverv, men forlod deres bolig, har han holdt forvaret med evige lænker i mørket indtil dommen på den store dag. Ligeledes er Sodoma og Gomorra og de omliggende byer, der på samme måde som de var hengivne til utugt og søgte omgang mod naturen, sat som et advarende eksempel, idet de lider straf i evig ild.”\nTilbage til 1. Mosebog 1:1-2. Vers 1 indebærer som før nævnt et perfekt skaberværk. Gud er skaberen af liv, af fuldkommenhed og skønhed. Satan har kun bragt mørke, styghed, ufuldkommenhed og vold. Vers 1 beskriver skabelsen\naf en fuldkommen pragtfuld og skøn verden, om end ufærdig. Vers 2 afslører resultatet af engles synd.\n“Og jorden var (blevet) øde og tom”, disse to ord er oversat fra “tohu” og “bohu” på hebræisk. De kan også oversættes med kaotisk, forvirring og tilstand af forfald, opløsning. Ordet “var” bliver andre steder i 1. Mosebog oversat til “blev”. Se 1. Mosebog 19:26. Jorden, der oprindeligt blev skabt perfekt og smuk, var nu blevet kaotisk, tom og øde, ligesom vor måne – bortset fra at jordens overflade var dækket af vand.\nDavid blev inspireret til at afsløre, hvordan Gud genskabte og fornyede jordens overflade: “Du sender din Ånd, og de skabes, jordens åsyn fornyer du” Salme 104:30).\nEn Overraskende Sandhed\nEndnu en overraskelse for de fleste læsere. Et bid mere af den manglende dimension i kundskaben, som faktisk er åbenbaret i Biblen, men som er fuldstændig overset af de fleste religioner, videnskaber og højere læreanstalter.\nFra vers 2 i 1. Mosebog kapitel 1 og afsnittet ud, er det ikke den oprindelige skabelse af jorden der bliver beskrevet. Det er genskabelsen og fornyelsen af jordens overflade, efter at denne var blevet tom og øde som følge af englenes synd.\nDet der beskrives fra vers 2, i det der opfattes som Biblens skabelseskapitel, fandt sted, ifølge Biblen, for cirka 6000 år siden. Men det forhindrer ikke, at der kan være passeret millioner eller milliarder år imellem den oprindelige skabelse beskrevet i vers 1!\nJeg vil komme tilbage til emnet, om tiden der gik, før alle jordens engle gjorde oprør.\nJorden var blevet tom og øde. Gud skabte den ikke tom og øde, eller i tilstand af forfald. Gud er ikke forvirringens Gud (1. Kor. 14:33). Det samme hebræiske ord – tohu – der betyder tom og øde ser vi igen i Esajas 45:18 “Thi så siger Herren, himlens skaber, han, som er Gud, som danned jorden, frembragte, grundfæsted den, ej skabte den øde, men danned den til at bebos.”\nFortsæt nu med resten af vers 2 i 1. Mosebog kapitel 1 (og jorden var blevet øde og tom): “Og der var mørke over verdensdybet (havene eller jordens vandoverflade). Men Guds Ånd svævede over vandene. Og Gud sagde: ’Der blive lys!’ Og der blev lys. Og Gud så, at lyset var godt, og Gud satte skel mellem lyset og mørket” (versene 2-4).\nSatan er skaberen af mørke. Englenes oprør havde forårsaget mørke. Gud er skaberen af lys og sandhed. Lyset afslører og forstærker skønhed, men det stiller også ondskab til skue. Mørke skjuler begge.\nDe følgende vers i dette første kapitel af Biblen beskriver fornyelsen af jordens overflade, så der kunne vokse smukke plæner, træer, buske, blomster og grønt – derefter blev fisk, fugle og dyreliv skabt, og til sidst mennesket.\nFør vi begynder på menneskets skabning, bliver vi nødt til at udfylde præhistoriens tomme hul. Hvorfor besluttede englene sig til at gøre oprør? Hvordan begyndte det?\nHusk, at Gud Skaberen bevarer, forbedrer og forskønner det han skaber gennem sin regering. Hans\nskaberværk er skabt, med hensigt på at det skal bruges. Jorden blev oprindelig skabt til beboelse og brug af engle.\nDa Gud satte englene – tilsyneladende en tredjedel af alle engle (Åben. 12:4) – på den nyligt skabte, fuldkomne, smukke og herlige jordklode, satte han en ærkeengel -- den store kerub Lucifer -- på tronen over dem for at administrere Guds regering. Der var kun to andre engle af samme høje rang, keruberne Mikael og Gabriel.\nSå vidt som det er åbenbaret, er disse tre keruber højdepunktet af åndevæsner, som det stod i Guds magt at skabe. Denne Lucifer var et ypperst væsen med overvældende, majestætisk skønhed, med en blændende glans, ypperste kundskab, visdom og magt – så fuldkommen som Gud kunne skabe ham! (Eze. 28:12,15). Men husk, at der er én ting som ikke engang Gud kan skabe automatisk og på øjeblikkelig befaling, og det er perfekt og retfærdig karakter. Derfor måtte Gud nødvendigvis skabe ham med evne til frit at vælge og bestemme, ellers ville han ikke have været et individ med egen karakter.\nPå dette sted må en sandhed, næsten aldrig forstået, forklares. Gud skaber efter et dualitets princip. Jeg har sammenlignet det med en kvinde, der bager en kage. Når hun tager kagen ud af ovnen, er den ikke færdig, før hun har lagt glasur på. På samme måde skabte Gud jorden og andre planeter efter samme “dualitets metode.”\nDet der var blevet skabt var perfekt i sig selv for så vidt som det eksisterede indtil dette punkt. Men det var ikke gjort færdig. Det var Guds mening, at englene selv skulle bearbejde jordens overflade. Han ville, at de skulle forbedre den, pynte den op, forskønne den – med andre ord “lægge glasur på kagen”.\nDet samme to trins princip brugte Gud da han skabte englene. Perfekt, retskaffen karakter kan ikke skabes automatisk på befaling. Englene\nmåtte nødvendigvis selv tage del i deres karakterudvikling og kunne derfor ikke blive skabt færdig før denne karakter var blevet perfekt.\nLucifer der senere blev Satan\nJeg håber, at du fuldt ud fatter denne ypperste herlighed i højdepunktet på Guds skabninger. Der er to bibelske passager, der beretter om Lucifers/Satans oprindelige tilstand.\nDen første er åbenbaret i Esajas 14. (Dette berømte kapitel begynder med at berette om den tid, der ligger lige foran os, hvor den Evige Gud vil have grebet ind i denne verdens affærer. Israels folk – ikke nødvendigvis kun israelitter eller jøder – vil være blevet ført i fangenskab som slaver, og Gud vil gribe ind og bringe dem tilbage til det oprindeligt lovede hjemland.) “På den dag Herren giver dig hvile for din møje og uro og for den hårde trældom, der lagdes på dig, skal du istemme denne spottevise om Babels konge: Hvor er dog bødlen stille, tvangshuset tyst! Herren har brudt de gudløses stok, herskernes kæp, som slog i vrede folkeslag, slag i slag, og tvang i harme folk med skånselsløs tvang” (versene 3-6).\nDette handler IKKE om Kong Nebukadnezar i oldtidens Babylon. Det handler om den nærmeste fremtid. Der er tale om en moderne efterfølger, om vor tids Kong Nebukadnezar. Om en der vil blive HERSKER i det snart kommende, genoplivede “Hellige Romanske Imperium” – en slags “Europæisk Forenede Stater” – en union af 10 nationer, der vil komme ud af eller følge efter Fællesmarkedet som vi kender det i dag (Åbenb. 17). Storbritannien vil IKKE blive en del af disse forenede stater, der snart bliver en realitet\nDette forenede Europa vil besejre\nIsraels Hus – ved du hvor Israel befinder sig i dag? Jeg mener ikke Juda, der er kendt som israelere i vore dage. Alt dette omfatter mange andre profetier, som der ikke er plads til at forklare her. (Det forklares fuldt ud i vort gratis hæfte “USA’s og Storbritanniens placering i profetierne”.)\nMen denne “konge af Babylon” vil, når profetien går i opfyldelse, blive fuldstændig besejret af den levende Kristus, der har grebet ind med al sin magt og herlighed. Lad os fortsætte herfra:\n“Al jorden har fred og ro, bryder ud i jubel; selv cypresserne glæder sig over dig, Libanons cedre: ’Siden dit fald kommer ingen op for at fælde os’” (versene 7-8).\n(Her vil jeg indskyde en interessant oplysning. Næsten alle cedertræerne i Libanon som Biblen har gjort så berømte, eksisterer faktisk ikke i vor tid. Kun en lille klynge der stadig findes højt oppe i bjergene. Jeg har selv set og fotograferet dem. Det fineste eksemplar af dette noble træ er dog sikkert et, der står i det tidligere ’Ambassador College’ park i England. Vi satte stor pris på dette træ. Derfor er det interessant at læse denne profeti skrevet ca. 500 f. Kr. som allerede da beretter om, at disse smukke træer alle ville blive fældet.)\nSkriftstederne i Esajas 14 taler om dommedag for denne menneskelige konge; da skal han dømmes af den Almægtige Kristus, der er kommet i al sin magt og glans. “Kongen” bliver fremstillet som Satans vigtigste politiske hersker og militære ødelægger. Han vil være fuldstændig vildledt af Satan i en kort periode, der ligger ude i den nærmeste fremtid.\nSatans Trone på Jorden\nVi går videre til vers 12, hvor denne jordiske type på djævelen Satan pludselig fremstår som Satan selv -- den tidligere ærkeengel Lucifer:\n“Nej, at du faldt fra himlen, du strålende morgenstjerne (i engelsk Bibel oversat til Lucifer) fældet og kastet til jorden,\ndu folkebetvinger!” Dette var den tidligere Lucifer gennem den politisk-militære leder som han havde i sin magt, og som omtales i de første 11 vers..\nNavnet Lucifer er latin og betyder “Strålende morgenstjerne” eller “Lysbringer” og det var som lysbringer Gud først skabte ham. Fortsæt nu: “Du, som sagde i hjertet: ’Jeg stormer himlen, rejser min trone deroppe over Guds stjerner (engle).’”\nLæg mærke til, at Lucifer havde en trone; han var en hersker. Denne trone må have været på jorden, eftersom han ville stige op til himlen. Fortsæt: “Tager sæde på stævnets bjerg (Guds himmelske trone) i yderste nord, stiger op over skyernes højder, den Højeste lig” (versene 13-14). Det er faktisk helt tydeligt, at Lucifers hensigt var intet mindre end at styrte Gud Skaber af tronen og selv blive den højeste Gud.\nTilsyneladende planlagde han at sætte sig selv i Guds sted som hersker over hele universet!\nMen, hedder det til sidst, hvor teksten vender tilbage til det jordiske forbillede: “ja, ned i Dødsriget (hebræisk: sheol) styrtes du, nederst i hulen” (vers 15).\nHerfra vender teksten tilbage til menneskekongen. Lucifer var Guds skaberkrafts ypperste, individuelt skabte mesterstykke. Men nu truede han som et andet Frankenstein uhyre med at tilintetgøre sin egen skaber – overtage al hans magt og beherske hele universet.\nDenne profeti taler bogstavelig talt om en krig i himmelen som vil finde sted i vor tid, og som er beskrevet i Johannes’ Åbenbaring 12:7-9: “Og der blev kamp i Himmelen:\nMikael og hans engle stred mod dragen, og dragen og dens engle stred mod dem. Men de (dragen og hans engle) kunne ikke stå sig, og der fandtes ikke længere plads for dem i Himmelen. Så blev den store drage nedstyrtet, den gamle slange, som kaldes Djævelen og Satan, hele verdens forfører; han blev nedstyrtet på jorden og hans engle blev nedstyrtet sammen med ham”. Og i Daniel 12:1-2: “Til den tid skal Mikael stå frem, den store fyrste, som værner dit folks sønner, og en trængselstid kommer, som hidtil ikke har haft sin mage, så længe der var folkeslag til. Men på den tid skal dit folk frelses, alle, der er optegnede i bogen. Og mange af dem, der sover under mulde, skal vågne, nogle til evigt liv, andre til skam, til evig afsky.”\nSatans oprørske regering var IKKE baseret på kærligheds principper – givende, udadgående omsorg for andres bedste -- men på EGOISME, forfængelighed, begær og grådighed, jalousi, misundelse, konkurrenceånd, had, vold og ødelæggelse, på mørke og terror i stedet for lys og sandhed, på styghed i stedet for skønhed.\nBemærk igen dobbelprincippet. Esajas 14:12-14 taler om en tid før Adam, det første menneske blev skabt. Men ifølge Johannes Åbenbaring 12:7 og Daniel 12:1 vil Satan hen imod slutningen af de 6000 år, som han har fået lov til at herske over jorden, nok engang forsøge at tilrive sig Guds trone i himmelen.\nLucifer er et Skabt Væsen\nLad os se på andre skriftsteder der beskriver denne øverste engel skabt af Gud, i Ezekiel 28.\nEgentlig taler hele konceptet i kapitel 26 i Ezekiel om oldtidens store handelsmetropol Tyrus.\nTyrus var oldtidens handelscentrum, og Babylon var den politiske hovedstad. Tyrus var den tids New York, London, Tokyo og Paris. Denne gamle havneby med sin handel og skibsfart, forherligede sig selv i sin egen skønhed, ligesom Paris gør det i vore dage.\nKapitel 27 fortsætter og handler om den store politiske og religiøse leder, der skal komme, som også er nævnt i kapitel 18: 9-19 i Åbenbaringen\nMen i kapitel 28 drejer temaet sig endnu mere om vor nærmeste fremtid, den samme tid der er beskrevet i Esajas 14. Ezekiel 28 taler om kongen af Tyrus, en jordisk hersker som kongen af oldtidens Tyrus var et modbillede på. Gud siger til profeten Ezekiel: “Menneskesøn, sig til Tyrus’ fyrste (egentlig en henvisning til en magtfuld religiøs leder, som MEGET SNART vil dukke op nu i vor tid): Så siger den Herre Herren: Fordi dit hjerte hovmoder sig og du siger: ’Jeg er en gud, på et gudesæde sidder jeg midt ude i havet!’ skønt du er et menneske og ingen gud, og fordi du føler dig i hjertet som en gud; se, du er visere end Daniel, ingen vismand måler sig med dig; ved din visdom og indsigt vandt du dig rigdom og samlede dig guld og sølv i dine skatkamre… ’Fordi du i dit hjerte føler sig som en gud, se, derfor bringer jeg fremmede over dig, de grummeste folk, og de skal drage deres sværd mod din skønne visdom og vanhellige din glans. De skal styrte dig i graven, og du skal dø de ihjelslagnes død i havets dyb’” (Eze. 28:2-8). (Sammenlign med 2. Tessalonika 2:3-4, der taler om ”… fortabelsens søn … som sætter sig op\nover alt, hvad der hedder Gud og helligdom, så han tager sæde i Guds tempel og udgiver sig selv for at være Gud.”) Hvilket Super Væsen!\nHer på dette punkt, som i Esajas 14, løftes teksten op fra det lavere jordiske modstykke til et højere åndevæsen. Nu er han ikke mere kongen af Tyrus – et menneske – nu tales der om KONGEN af Tyrus. Dette er den samme Lucifer.\nProfeten Ezekiel fortsætter:\n“Og Herrens ord kom til mig således: Menneskesøn, istem en klagesang over kongen af Tyrus og sig til ham: Så siger den Herre Herren: Du var indsigtens segl, fuld af visdom og fuldkommen i skønhed” (versene 11-12).\nLæs det igen! Gud ville aldrig omtale noget menneske med disse ord. Dette højt stående væsen var fyldt af visdom og var fuldkommen i skønhed. Han var højdepunktet, mesterstykket i Guds skaberværk, skabt som et individuelt væsen – ja, det mest fuldkomne Gud i sin Almagt magtede at skabe! Hvor tragisk, at han gjorde oprør imod sin Skaber!\n“Du var i Eden, i Guds have” (vers 13). Han havde boet på denne jord. Hans trone var her. “Allehånde kostbare stene bedækkede dig … dine trommer og dine piber vare til tjeneste hos dig, de vare beredte på den dag, du blev skabt” (vers 13 Den Danske Bibel 1907 udgave). Han var et skabt væsen -- ikke født som menneske. Han var et åndeligt væsen – ikke af kød og blod. Store evner og musikalske talenter var skabt i ham. Nu da hans tankegang, handlemåde og adfærd er blevet fordærvet, er han den egentlige ophavsmand til moderne perverteret musik og moderne rockmusik – der er en blanding af disharmoniske støn, hæse skrig, klageråb og jammer -- med fysiske\nog følelsesmæssige ophidsende rytmer -- og ulykkelige, nedtrykte stemninger. Tænk på alle de strålende talenter, evner og muligheder der var nedlagt i et væsen med sådan en kapacitet. Så blev det hele fordærvet! Det hele spoleret – vendt til had, ødelæggelse og håbløshed!\nFat alligevel mod! Hvis vi tager os alvorligt sammen og modstår Satans lumskhed, ondskab og håbløshed og holder ud på Guds veje, er menneskenes storslåede muligheder uendelig større og Lucifers langt overlegne, selv da han blev skabt og endnu ikke havde begået oprør.\nMen lad os fortsætte afsløringen af denne altoverskyggende og betydningsfulde manglende dimension i al kundskab: “Du var en salvet, skærmende kerub; jeg gjorde dig dertil,” siger Gud i Ezekiel 28:14. Dette bringer os tilbage til 2. Mosebog 25, hvor Gud gav Moses instruktioner til at bygge Pagtens Ark. Beskrivelsen begynder i vers 10, og vers 18-20 viser det fysiske modstykke af de to keruber som stod på hver side af selve Guds Trone i himmelen – tronen hvorfra Gud regerer hele universet. De to kerubers vinger dækkede Guds trone.\nDenne Lucifer havde altså fået sin træning ved Universets Hovedkvarter, ved selve Guds Trone. Han var oplært og havde fået erfaring i administrationen af Guds regering. Gud valgte dette væsen, veluddannet og med stor erfaring til at være konge og lede Guds Regering over englene, som dengang boede på hele jorden.\nFortsæt i Ezekiel 28:14 midt i verset: “Du var på Guds hellige bjerg, du vandrede midt imellem gloende stene” (Den Danske Bibel 1907 udgave)”. Det er ikke et menneske af kød og blod der her omtales. Men fortsæt “Fuldkommen var du i din færd\nfra den dag du skabtes, indtil der fandtes brøde (lovbrud) hos dig” (Eze. 28:15). Lucifer besad fuldkommen kundskab, forstand og visdom, og han havde fuld frihed til at ræsonnere, tænke, tage beslutninger og frivillige valg. Alligevel, på trods af hele denne forhåndsviden – endog når det gjaldt resultater og konsekvenser – så gjorde dette enestående væsen, det fineste som Gud havde været i stand til at skabe, oprør imod sin Skaber – imod vejen der fører til alt godt. Han valgte lovløshedens vej. Han var blevet oplært til at styre med fuldkommen lov og orden, og så længe Lucifer fulgte denne fuldkomne måde, var der lykke og usigelig glæde over hele jorden. Der var herlig fred – skøn harmoni, perfekt kærlighed og samarbejde. Guds regering skabte en vidunderlig lykkelig tilstand, så længe Lucifer var loyal og adlød Guds lov.\nHvad forårsagede Englenes Synd?\nHvad fik englene til at synde og blive lovløse? Det er givet, at det ikke var de almindelige engle, der overtalte denne store superengel til at blive forræder. Nej, det var i ham der blev fundet uretfærdighed. Hvor lang tid tog det? Det ved vi ikke. Gud afslører det ikke! Det kan have været alt fra mindre end et år til mange millioner gange millioner af år.\nEfter at Lucifer havde bestemt sig til at gøre oprør og invadere Guds himmel for at overtage universet, ved vi heller ikke hvor lang tid det tog ham at overtale englene under sig, til også at blive forrædere og følge ham.\nJeg kender metoden han brugte. Det er den samme metode han stadig bruger til at forføre folk til illoyalitet, oprør og selvisk modstand mod Guds regering. Først forleder han et eller to individer\ntil misundelse, jalousi og harme over en forestillet uretfærdighed -- derfra er der ikke langt til illoyalitet. Derefter bruger han dem som rådne æbler i en kurv, til at sprede bitterhed, selvmedlidenhed, illoyalitet og oprør blandt dem de kommer i berøring med. På denne måde bruger Satan et par rådne æble til at sprede råddenskaben til alle æblerne i kurven. Dette er Satans fremgangsmåde.\nHvis de “rådne æbler” i Guds Regering på jorden i dag, ikke bliver kastet ud i tide, ville de ødelægge hele Guds regering. Når de er fjernet, kan de ikke mere gøre skade blandt de sunde æbler.\nForestil dig nu hvor lang tid det må have taget den sure og bitre Lucifer at forlede millioner af hellige engle til ærgrelse, bitterhed, illoyalitet for endelig at gå med til åbent og syndigt oprør. Det kunne have stået på i hundrede, tusinde eller millioner af år. Alt sammen noget der skete før mennesket blev skabt.\nDet skete dog alt sammen efter den oprindelige skabelse af jorden, som er beskrevet i 1. Mosebog 1:1. Det andet vers af dette skabelseskapitel beskriver tilstanden, der opstod som resultat af englenes synd. Begivenhederne beskrevet i vers 2, kan derfor have fundet sted mange millioner år efter at jorden oprindelig blev skabt.\nDerfor kan jorden meget vel være blevet skabt for mange millioner år siden. Men fortsæt nu i Ezekiel 28: “Ved din megen handel fyldte du dit indre med uret og forbrød dig; da vanhelligede jeg dig og viste dig bort fra gudebjerget og tilintetgjorde dig, skærmende kerub, så du ikke blev imellem Guds sønner. Dit hjerte hovmodede sig over din skønhed, du satte din visdom til på grund af din glans. Jeg slængte dig til jorden og overgav dig til konger…” (versene 16-17). På dette sted vender teksten igen tilbage til den snart kommende menneskelige\nreligiøs-politiske hersker, som kongen af Tyrus var forløber for.\nTidligere i dette kapitel påviste jeg, hvordan fysisk ødelæggelse, styghed og mørke havde lagt sig på jordens overflade som resultat af Lucifer (nu djævelen) og disse “engle (nu dæmoner) der syndede”, og hvordan Gud genskabte eller fornyede jordens overflade på seks dage (1. Mose. 1:2-25).\nHvorfor skabte Gud mennesket på jorden (1. Mose. 1:26)?\nBetragt situationen fra Guds side. Gud har givet os sit eget sind, dog underlegen og i begrænset omfang. Gud gjorde os i sit eget billede (form og skikkelse) af materie i stedet for ånd. Men Gud siger, “Lad det samme sindelag være i jer, som var i Kristus Jesus” (Fil.2:5). Vi kan til en vis grad tænke som Gud selv. Hvordan har Gud mon betragtet situationen, da han begyndte at forny jordens overflade, efter det kolossale sammenbrud englene havde forårsaget!\nHan havde skabt en smuk og perfekt jord. Han havde befolket den med hellige engle -- måske mange millioner af dem. Han havde givet dem en konge, en ærkeengel, keruben Lucifer. Lucifer var Guds skaberkrafts ypperste mesterstykke. Det bedste han i sin magt og vælde indtil da havde været i stand til at skabe. Lucifer var det mest fuldkomne i skønhed, magt, forstand, kundskab, intelligens og visdom, som det stod i Guds almagt at skabe. Gud kan ikke skabe noget højere eller mere perfekt med øjeblikkelig virkning.\nSelv om dette supervæsen var så rig på kundskab, oplæring og erfaring i udøvelsen af Guds styre fra Guds egen universelle trone, forkastede han alligevel denne regeringsmåde, idet han fordærvede sin levevis\nog nægtede at lede og adlyde Guds love. Han forledte alle sine engle på afveje der førte til synd og oprør.\nTænk videre over følgende. Tilsyneladende blev hele universet skabt samtidig med jorden. Der er intet der tyder på, hverken i Guds åbenbarede ord eller i videnskaben, at andre planeter i det endeløse univers har været hjemsted for nogen form for liv. Men Gud gør ikke noget forgæves. Han har altid en hensigt med det han gør.\nTilsyneladende er alle planeter i universet tomme og øde NU – forfaldne (tohu og bohu) – ligesom jorden var det i beskrivelsen i 1. Mosebog 1:2. Men Gud skabte dem ikke i en tilstand af tomhed, som f.eks. vor måne. Tomhed og forfald var ikke den oprindelige skabte tilstand, men den opstod som følge af en ødelæggelse. Havde de faldne engle vedligeholdt jordens oprindelige skønhed og forbedret den, fulgt Gud instrukser og adlydt hans regering, ville de have fået tilbudt den overvældende mulighed, at befolke og udføre et kolossalt skabelses program i hele universet. Da de boede på jorden og valgte at blive forrædere, forårsagede deres synd samtidig fysisk ødelæggelse på alle de andre planeter i hele universet, planeterne der var blevet dem stillet i udsigt under visse betingelser.\nI kapitel 7 her i bogen, vil det blive forklaret, at det er Guds hensigt til sidst at oprette sit hovedkvarter her på jorden over hele universet.\nGlem ikke, at jorden fra begyndelsen var tiltænkt som bolig for en tredjedel af alle englene. Da englene så den nyskabte jord, fandt den så smuk\nog fuldkommen, at de brød ud i GLÆDESRÅB (Job 38:4-7). Det var et storartet tilbud de fik. De skulle bearbejde jorden, producere, vedligeholde og tilføje den yderligere skønhed.\nHer er det nødvendigt at forstå Guds skaberværks oprindelige natur: Det kan sammenlignes med ubehandlede møbler, som man kan købe i visse forretninger. Disse møbler er “rå” – de er færdiglavede, men mangler at blive polerede og lakerede eller malet. Man kan spare penge, hvis man selv gør dette arbejde – hvis man altså er i stand til det. Møblerne kan udmærket være af fin udførelse og høj kvalitet, selv om de mangler den sidste skønhedsbehandling.\nSådan er det også med Guds skaberværk. Det er perfekt, men alligevel er den sidste hånd nødvendig og den havde Gud planlagt at englene skulle udføre. Gud alene udførte det oprindelige “ufærdige” skaberværk. Men det var hans mening, at præhistoriske engle og nuværende MENNESKER skulle bruge deres skabende evner til at færdiggøre Guds værk, ved at tilføre den afsluttende forskønnelse og brugsmæssige fase, i det der til sidst skal blive det ENDELIGE FULDKOMNE SKABERVÆRK.\nOm det var blevet åbenbaret for englene eller ikke, så var det en afgørende UNDERSØGELSE OG ILDPRØVE. Jorden skulle være et PRØVEFELT for deres vilje til at adlyde Gud REGERING, og evne til at føre millioner af andre planeter i det uendelige univers frem til et afsluttet skaberværk. Det der er åbenbaret i Guds Ord, antyder at Gud skabte hele det FYSISKE univers på samme tid som jorden. Det femte ord i 1. Mosebog 1:1 skulle have været oversat “himlene” (som det er i Lindbergs dansk-norske oversættelse af 1854). Dette ord inkluderer det uendelige univers og ikke kun denne jords atmosfære.\nRadioaktive elementer og loven om radioaktivitet beviser, at der har været en tid, da materien ikke eksisterede. Gud er ånd. Gud består af ånd. Gud var\nFØR ALT ANDET – han var skaberen af alt. Englene blev skabt før jorden. Det Gud åbenbarer indikerer, at materie aldrig havde eksisteret før den oprindelige skabelse af jorden -- at hele det fysiske univers blev skabt på samme tid.\nGuds Hensigt med Englene\nEnglenes potentiale var at skulle overtage universet – for at forbedre og færdiggøre de milliarder af fysiske planeter der kredser om utallige stjerner og SOLE. Solen i vort system er kun af middel størrelse. Nogle af dem vi ser som stjerner er i virkeligheden mange, mange gange større end vor sol. Vort solsystem, som overgår de flestes fatteevne, er kun en lille del af den galakse vi tilhører, og der er mange galakser! Det fysiske univers Gud skabte, er med andre ord, udenfor vore vildeste forestillinger! Hvor STOR den STORE GUD er!\nDet var hans hensigt at englene skulle tage levende del i at færdigskabe det endeløse univers!\n(Muligvis afslørede Gud ikke dengang fuldt ud for englene, hvad deres mægtige potentiale bestod af, for en tredjedel af dem forsøgte at tage det til sig med magt, uden først at have kvalificeret sig!)\nGuds REGERING over dem på jorden havde dette langsigtede formål. Administration af GUDS REGERING på denne klode gav han til super ærkeengelen, den store kerub Lucifer.\nGlem ikke, at de hellige engle og ærkeengle – også denne super kerub Lucifer – af nødvendighed var blevet udstyret med mulighed for at tænke, ræsonnere, udvikle attituder, og til at tage egne beslutninger og valg.\nSom tidligere forklaret gav Gud Lucifer alle mulighederne fra starten. “Du var indsigtens segl, fuld af visdom og fuldkommen i skønhed …\nFuldkommen var du i din færd, fra den dag du skabtes, indtil der fandtes brøde hos dig” (Eze.28:12, 15).\nHan havde fået uddannelse og grundig erfaring i at administrere GUDS REGERING over det endeløse univers ved Guds egen trone! Han var en af de to keruber hvis vinger dækkede den HØJESTE GUDS trone (Eze. 28:14; 2. Mose. 25:20).\nHvordan Kom Synd Ind I Verden?\nHan blev skabt strålende smuk – perfekt i skønhed, men han lod forfængelighed overvælde sig. Så begyndte han at vænne sig til falske ræsonnementer. Guds lov – basis for Guds regering – udgør KÆRLIGHEDENS vej, dvs. udadvendt omsorg for andres ve og vel, kærlighed til Gud i lydighed, ydmyghed og tilbedelse. Det vil sige at give, dele, hjælpe og samarbejde. Men han ræsonnerede, at konkurrence var bedre end samarbejde, det ville stimulere til udmærkelse, større indsats, og give bedre resultater. Der ville være mere glæde og større nydelse ved at tjene SIG SELV.\nHan vendte sig imod Guds KÆRLIGHEDSLOV. Han blev jaloux på Gud, misundelig og harmfuld på sin Skaber. Han tillod begær og grådighed fylde sit sind, og han blev bitter. Dette udviklede sig til voldsmentalitet! Han blev med fuldt overlæg sin Skabers modstander og fjende. Det var hans valg, ikke Guds – men Gud tillod det!\nGud ændrede da sin fjendes NAVN til det han var blevet, DJÆVELEN SATAN – Satan betyder modstander, konkurrent, fjende.\nFra dette øjeblik brugte Satan sin overnaturlige magt i det ONDES tjeneste. Han blev bitter ikke alene imod Gud, men også imod Guds lov. Han satte hele sin lumske forførelseskunst ind på at forlede englene, der var under ham, til at blive illoyale, oprørske og til at protestere imod Skaberen, for til sidst at gå til voldelig ANGREBSKRIG\ni forsøg på at styrte Gud og erobre UNIVERSETS trone.\nSå længe Lucifer forblev loyal og trofast administrerede GUDS REGERING, var denne jord fyldt af vidunderlig og perfekt FRED. Englene var livskraftige og glade, ja LYKKELIGE! Lovene i Guds regering er LIVETS VEJ som FØRER til LIV og GIVER fred, lykke, velstand og velvære. Synd er LIVSFORMEN der fører til alle eksisterende ONDER.\nStraffen for synden, som englene begik, var ikke død – for Gud havde skabt dem som åndelige og udødelige væsener. Gud havde givet dem hele DENNE JORD som bolig og tilbud om, hvis de kvalificerede sig, at eje og forskønne hele det uendelige UNIVERS.\nDeres straf (de venter stadig på deres endelige dom) var diskvalificering, dvs. de havde forspildt deres chance og havde udviklet et perverst sind, der endte med at udløse en kolossal verdensomspændende OMVÆLTNING og ødelæggelse her på jorden.\nResultatet er kort beskrevet i 1. Mosebog 1:2. Lucifer blev skabt som perfekt budbringer af LYS. NU var han blevet ophavsmand til MØRKE, vildfarelse, kaos og ondskab.\nDet var altså de syndende engles oprør, der forårsagede den ekstreme omvæltning her på jorden (2. Pet. 2:4-6; Judas 6-7; Esa. 14:12-15; Eze. 28:12-17).\nHvordan mon Gud betragtede situationen efter den kolossale katastrofe Lucifer og englenes synd havde forårsaget?\nLUCIFER blev skabt som det mest perfekte væsen i skønhed, sindelag, kundskab, magt, intellekt og visdom, som det stod i Guds magt at skabe i et individ med tankens magt og ræsonnement, en der kunne tage egne bestemmelser og valg. Gud vidste, at intet højere kunne skabes i en begyndelsesskabning.\nAlligevel var dette overordnede væsen, der var trænet og uddannet ved Guds egen trone, hvorfra GUDS REGERING over universet udgår, henfaldet til forkert ræsonnement og havde taget en djævelsk pervers beslutning. Han bearbejdede englene under sig indtil han også fik gjort dem rebelske. Dette kan sikkert have taget Lucifer mange millioner år. Han er sandsynligvis startet med at fordærve englenes tankegang en for en. Han fik dem til at føle sig utilfredse og dårlig behandlet af Gud og fyldte dem derefter med vrede og bitterhed.\nDa Lucifer tillod hovmod, jalousi, misundelse, lyst og begær, vrede og rebelskhed fylde sig, SKETE DER NOGET MED HANS SIND! Det blev perverst, forvrænget og tvistet! Hans tankegang blev forkvaklet. Gud gav ham og englene kontrol over deres eget sind. De valgte forkert og vil aldrig blive i stand til at rette det op – aldrig komme til at tænke fornuftigt, ærligt og ret.\nSelv har jeg haft en række personlige oplevelser med dæmoner gennem nogle få dæmonbesatte mennesker. Jeg har kastet dæmoner ud i Kristi navn og ved den Hellige Ånds kraft. Nogle dæmoner er tåbelige som forkælede børn. Nogle er listige, drevne, kløgtige, underfundige. Nogle er krigeriske, nogle er frække, tvære og mutte, og andre vrantne. Men de er alle perverse, forvrængede og tvistede.\nPåvirker og influerer Satan og hans dæmoner personer og endog regeringer i dag? Påvirker onde ånder dit eget liv? Disse spørgsmål vil blive besvarede i kapitel 4 i denne bog.\nDa Gud betragtede denne katastrofale tragedie, må det være gået op for ham, at eftersom det højeste og det mest perfekte individ i hans magt at skabe, havde vendt sig\nvar blevet en oprører, var der kun Gud selv tilbage som ikke ville og ikke kunne synde.\nOg Gud er Faderen i den guddommelige Guds Familie eller Rige.\nBemærk i Johs. 1:1-5. Ordet (vers 14) “der blev kød” -- født som Kristus – har eksisteret altid, fra evighedernes evighed sammen med Faderen. Gud Fader har skabt alt – hele universet – ved Ordet som senere blev Jesus Kristus (Efe. 3:9; Kol. 1:16-17).\nDa Jesus vandrede på jorden, bad han til Gud, sin Fader i himlen. Faderen omtalte Jesus som “min elskede søn, i hvem jeg har velbehag.” Jesus levede her på jorden som et menneske, der blev fristet på alle måder som vi, og alligevel syndede han ikke.\nDet fjerde ord i Biblen er “Gud” (1. Mos. 1:1), men det oprindelige hebræiske ord er “Elohim”. Der er et navneord i flertal, ligesom det danske ord for familie, kirke eller gruppe. Den guddommelige familie er Gud. Der er én Gud – denne ene familie udgør mere end én person.\nGud indså, at det ikke var muligt at stole på et laverestående væsen, på én der ikke var medlem af Gud Familien som aldrig vil kunne synde, dvs. én der var som Gud. Gud forstod også, at der ikke var absolut sikkerhed for at andre på et lavere plan end han selv (som Gud familien), ville virkeliggøre hans store plan for det vældige univers.\nHvorfor kom Menneskene efter de Faldne Engle\nDerfor besluttede Gud at reproducere sig selv gennem menneskene, som han skabte i sit eget billede og lighed. Men de skulle være dødelige -- i tilfælde af at de ikke omvendte sig fra synd – men alligevel have mulighed for at blive født ind i den guddommelige familie efter at være blevet undfanget af Gud Fader. Gud så, hvordan dette kunne ske gennem Kristus, der gav sig selv til dette formål.\nDette er grunden til at Gud satte mennesket på jorden. Dette bevægede Gud til at gøre denne kolossale og fantastiske indsats nogensinde foretaget af den højeste, almægtige Gud – at reproducere sig selv! Det næste kapitel vil gøre dette ubestridelig klart.\nEn sidste vigtig kommentar inden jeg slutter dette kapitel. Guds højeste og altoverskyggende hensigt er at skabe, i den grad at han reproducerer sig selv. Det er hans agt at råde og regere enerådigt over sit skaberværk. Tilsyneladende har Gud valgt denne jord til at blive universets hovedkvarter og højeste sæde for sin trone. (Se 1. Kor. 15:24.) Men Satan havde afskaffet Guds regering på jorden. Nu er det Guds hensigt at restaurere sin regering på jorden gennem mennesker skabt i Guds eget billede, og som til sidst vil blive medlemmer i Guds familie. Vi bør følge Paulus’ formaning om, at vi skal tro på Satans eksistens, for ikke at blive overlistet af ham eller hans planer, og ikke lade ham få nogen fordel frem for os (2. Kor. 2:11). Det højeste formål med os mennesker, vil blive forklaret i senere kapitler.\nDu har hørt vendingen “gode nyheder og dårlige nyheder.” Sidste del af dette kapitel har givet dig de dårlige nyheder. De gode nyheder er Guds formål med menneskeheden. Endvidere er det et faktum, at der er dobbelt så mange hellige og retskafne engle som dæmoner. De har hele tiden været Guds usynlige agenter der administrerer og hjælper med at skabe den retskafne karakter hos de myriader af mennesker, som også fremover kan blive Den Almægtige Guds sønner og arvinger. Medlemmer af den store Gud Familie.


PSVs plan: Lad Smalling have bolden - OldTrafford.dk\nPSVs plan: Lad Smalling have bolden\nIfølge PSV Eindhovens tidligere cheftræner Aad de Mos har hollænderne identificeret Chris Smalling som det svageste led hos Manchester United, og det vil de udnytte. Den hollandske duo Daley Blind og Memphis Depay er der også lagt planer for.\n14. september 2015 9:57\nPSV tager imod Manchester United på tirsdag i gruppens første Champions League-opgør. Hollænderne ser sig selv som underdogs, men de har dog en chance, hvis de kan lukrere på Uniteds ”boldsvage” forsvarsspiller.\n– Smalling anses som værende en stærk forsvarsspiller, men han er ikke ret god på bolden. Det vil PSV forsøge at udnytte ved at lade ham have den så meget som muligt, siger Aad de Mos til Omroep Brabant.\nLouis van Gaals hollandske islæt i forsvaret, Daley Blind, skal i øvrigt ikke glæde sig til en stille aften hos den tidligere Ajax-spillers arvefjender.\n– Hvis Daley Blind tror, at han får tid på bolden, og plads til at dominere, så får han sig en overraskelse. Alle PSV-spillerne vil være efter ham, og han får ingen ro.\nMemphis Depay vender hjem til sin gamle hjemmebane, men heller ikke han skal forvente en glædelig velkomst.\n– Depay kommer ikke til at nyde sin hjemkomst. Santiago Arias, der kender ham ud og ind, kommer til at æde ham rå. Jeg er ærligt talt sikker på, at mexicaneren har 100 % styr på ham.\nPSV tager imod Manchester United på Phillips Stadion tirsdag kl. 20:45, og kampen vises på 3+.\nGary Neville tager pis på Jamie Carragher\n13. september 2015 22:58\nRygte: Mourinho vil snuppe Valdes


Pyrolyseproces | Høj olieproduktion fra affald\nPyrolyseprocessen består hovedsageligt af forbehandling, pyrolyseolieproces, genbrugsproces til brændbar gas og røgrensningssystem. I denne proces er sikkerhed, reaktionstid og kvalitet af olie nøglefaktorer for at evaluere maskinens kvalitet. Se følgende beskrivelse af pyrolyseprocessen:\nFør pyrolyse skal du sørge for, om størrelsen og vandindholdet i affald opfylder pyrolysebehovet. Hvis ikke, skal dæk eller andet affald knuses i små stykker af en makuleringsmaskine. Så, og slippe af med overskydende vand. Sæt dækket i tørretumbleren.\nKnusningsmaskine og ståltrådtrækningsmaskine & dækpulvermaskine\nPyrolysereaktion i dækpyrolyseprocessen\nTransport dæk ind i pyrolysereaktor og opvarm forbrændingskammeret. Når temperaturen er op til 160 ℃, genereres der oliegas. Når temperaturen er op til 200 ℃, genereres olie gradvist og falder ned i olietanken. Oliegas vil gå gennem manifolden. Derefter falder den tunge olie ned til olietanken, og den lette gas kommer ind i det brændbare gasgenvindingssystem. Samtidig vil røgaffald i reaktoren gå gennem et afstøvningssystem. Når temperaturen når op til ca. 300 ℃, falder den olie, der dannes af plast, ned i olietanken. Halvdelen af dækpyrolyseprocessen er næsten færdig.\nPyrolysereaktion i reaktoren\nGenbrugsproces for brændbar gas\nUnder dækpyrolyseprocessen er der affald af brændbar gas i reaktoren. Efter genoparbejdning af manifolden, kondensatoren og hydrosealen genbruges olieaffaldsgassen og som varme til pyrolysereaktoren.\nTre i et med kondensator og forbrændingskammer\nNår temperaturen i reaktoren er høj, er der en stor mængde affaldsrøg. Beston pyrolyseudstyr er udstyret med afstøvningssystemet til rengøring af affaldet. Tre trin (vandvask, vandspray og adsorption af keramisk ring) får røgen til at opfylde europæiske emissionsstandarder.\nFor at få større overskud fra genanvendt olie vælger nogle kunder destillationsmaskine til at behandle olie yderligere. Efter oparbejdning har olien højere kvalitet og bredere ansøgning.\nVideo om pyrolyseprocessen\nAnalyse af dækoliegenbrugsprocessens tid\nBehandle Fodring Forvarmning og pyrolyse Køling Periode for anden ovn Hele processen Ovn / D\nSkidmonteret type 0.5 h 4 h 9 h 14.5 14.5 h 1\nLille type 0.5-1.5 h 4-6 h 3 h 12 h 12 h 1\nKontinuerlig type 1.5 h 7-8 h 2 h 6 h 12 h 2


Stafet: Skal dit hold have en teltplads? | Haderslev | jv.dk\nStafet: Skal dit hold have en teltplads?\nPubliceret 09. juni 2017 kl. 11:49\nDer er ikke mere end 40 teltpladser tilbage i Damparken til Stafet for Livet. Så man skal til at være hurtig, hvis man ved, at man vil tilmelde et hold og skal bruge en teltplads. Arkivfoto: Mads Hansen\nHADERSLEV: Der er rigtig mange, der har sat et stort kryds i kalenderen henover den 9. og 10. september, hvor der for femte gang er Stafet for Livet i Damparken i Haderslev.\nI de seneste par år har flere end 8000 mennesker tilbragt stafet-weekenden i Damparken.\nSelvom Damhalvøen også er taget i brug til telte, så kan der ikke være flere end 160 telte i Damparken - ganske enkelt fordi brandmyndighederne ikke tillader det.\nPå nuværende tidspunkt er der tilmeldt 119 hold til stafetten. Og langt de fleste af dem har også booket en teltplads.\nDerfor denne opfordring fra Børge Koch, der er formand for styregruppen bag Stafet for Livet i Haderslev:\n- Der er stadig pladser tilbage, men hvis man allerede nu ved, at man vil stille med et hold, så er det en god idé også at få afleveret et ønske om en teltplads. Man kan selvfølgelig melde sig til helt op til stafetten starter, men hvis man vil være sikker på at få en teltplads, så skal man nok tænke på at få det meldt ind, siger Børge Koch.\nPernille Højmark lukker stafetten\nDet er netop stafettens popularitet, der er årsagen til, at man skal huske at få booket en teltplads.\n- Der er ikke andre stafetter i Danmark, der kommer op på det her, siger Børge Koch.\nOg med det foreløbige antal tilmeldte hold, så tør han godt spå lidt om størrelsen på dette års Stafet for Livet:\n- Det ser ud til, at det bliver en fin stor stafet igen i år.\nStafet for Livet i Haderslev har i dens første fire leveår samlet knap fem millioner kroner ind til Kræftens Bekæmpelse.


galvanisk element | Gyldendal - Den Store Danske\nLink til "galvanisk element"\ngalvanisk element, elektrokemisk celle, som omdanner kemisk energi til elektrisk energi. Et galvanisk element består af en positiv og en negativ elektrode adskilt af en elektrolyt. Traditionelle galvaniske elementer har en negativ elektrode af metal, fx zink (Zn) eller cadmium (Cd), en positiv elektrode af enten et andet metal, fx kobber (Cu), eller et metaloxid, fx brunsten (mangan(IV)oxid, MnO2), og en vandig saltopløsning som elektrolyt.\nI 1792 fremstillede Volta det første egentlige galvaniske element ved at lægge en zink- og en kobberplade på hver side af et stykke stof vædet med en saltopløsning. Volta konstruerede et batteri bestående af mange af disse elementer ved at stable dem i elektrisk serie i den såkaldte voltasøjle, der var det første brugbare batteri.\nElementet er opkaldt efter den italienske læge L. Galvani.\nNår en metalstang nedsænkes i vand, vil positive metalioner kunne strømme fra stangen ud i vandet. Derved bliver vandet positivt og metalstangen negativt ladet. Den negative stang vil tiltrække de positive ioner, og på et tidspunkt vil strømmen af positive ioner ind i stangen blive lige så stor som strømmen ud. Størrelsen af den elektriske spænding (potentialforskel), som opstår mellem metalstangen og vandet, varierer fra metal til metal. Således bliver der en elektrisk spænding mellem to forskellige metaller, som er anbragt i en beholder med vand. Vandet gøres elektrisk ledende ved at opløse et salt i det; herved fås en elektrolyt. Nedsænkes en metalstang i en elektrolyt indeholdende metalioner, kan der udfældes positive metalioner fra opløsningen på metalstangen, hvorved stangen bliver positivt ladet.\nDet klassiske eksempel på et galvanisk element er Daniell-elementet, som består af en zink- og en kobberstang neddyppet i vandige opløsninger af hhv. zinksulfat og kobbersulfat. Opløsningerne er i kontakt med hinanden gennem en porøs membran eller en saltbro, der hindrer saltopløsningerne i at blandes. En kort skrivemåde for Daniell-elementer er\nZn|1 M ZnSO4∥1 M CuSO4|Cu.\n(1 M ZnSO4 betyder 1 molær zinksulfat i vand).\nForbindes de to elektroder med en ydre ledning, vil der gå en elektrisk strøm fra kobber til zink (elektronerne bevæger sig i modsat retning). Samtidig forløber de elektrokemiske reaktioner\nog zinkionkoncentrationen vokser, mens kobberionkoncentrationen aftager. Sulfationerne (SO42-) bevæger sig gennem membranen fra CuSO4-opløsningen til ZnSO4-opløsningen, således at elektroneutraliteten opretholdes.\nEt galvanisk elements spænding, når det ikke belastes, kaldes elementets elektromotoriske kraft (EMK).\nAlle stoffer kan bringes til at danne et galvanisk element med et andet stof, dog ikke altid i en vandig elektrolyt. Derved kan alle grundstoffer og kemiske forbindelser ordnes i en rækkefølge, den elektrokemiske spændingsrække, efter deres spænding i forhold til hydrogen, idet hydrogenelektrodens potential er valgt som nulpunkt. Afhængigt af, om et grundstofs elektrokemiske potential er negativt eller positivt i forhold til hydrogen, omtales det som henholdsvis elektropositivt eller elektronegativt. Det mest elektropositive grundstof er lithium (-3,045 V), og det mest elektronegative er fluor (+2,87 V).\nAf nutidens meget udbredte galvaniske elementer kan nævnes Leclanchés element, det alkaliske tørbatteri, det genopladelige nikkel-cadmium-batteri og blyakkumulatoren (se akkumulator). Leclanchés element er det gamle "lommelygtebatteri". Det alkaliske batteri har også negativ elektrode af zink og positiv elektrode af brunsten, men elektrolytten er koncentreret kaliumhydroxid (KOH). Tidligere tilsatte man kviksølv (Hg) til zinket, fordi det forlængede batteriets levetid; det har givet anledning til spredning af det giftige kviksølv. Der er blevet gennemført en indsamlingsordning for at undgå denne miljøforurening, og nogle batteriproducenter har udviklet alkaliske batterier uden kviksølv.\nDer foregår en betydelig forskning og udvikling af nye galvaniske elementer, dels fordi bly og cadmium er giftige tungmetaller, som man ikke vil sprede for meget, dels fordi nye elektroniske produkter som fx videokameraer og mobiltelefoner stiller større og større krav til batteriernes ydeevne og holdbarhed. Nogle lovende typer genopladelige batterier (1996) er lithium-brunstensbatteriet (Li|LiBr|MnO2), hvor LiBr er saltet lithiumbromid opløst i vandfrit organisk opløsningsmiddel, og brint-nikkel-batteriet (Ni-La-H|konc. KOH|NiO). Her er den negative elektrode en legering af nikkel og lanthan, hvori atomar hydrogen kan opløses; den positive elektrode består af nikkeloxid.\nPå længere sigt er brændselsceller måske den mest lovende type galvaniske celler. Se også elektrokemi.\nMogens Bjerg Mogensen: galvanisk element i Den Store Danske, Gyldendal. Hentet 22. maj 2019 fra http://denstoredanske.dk/index.php?sideId=81927\nGalvanisk element. © Møllers-Grafisk Tegnestue/Hans Møller\nAntal visninger19998 besøg


Amerikanske geologer finder naturrigdomme i Afghanistan | Ingeniøren\nAf Torben R. Simonsen 14. jun 2010 kl. 11:27 13\nKina kan nu få kamp til stregen af Afghanistan, når det gælder om at være storleverandør af naturressourcer. Amerikanske geologer har netop afsluttet en større undersøgelse af den afghanske undergrund og er nået frem til, at der ligger betydelige værdier gemt i dybet.\nDe nye tal overstiger langt de tidligere vurderinger, og ifølge New York Times anslås værdien af mineralforekomsterne at være på 6.000 milliarder kroner.\nDet er blandt andet store forekomster af lithium, der indgår i produktion af batterier, som kan give den afghaniske økonomi et afgørende løft. Desuden er omfanget af jern, kobber, kobolt og guld langt større end tidligere antaget.\nKort over mulige mineralforekomster i Afghanistan. De gule felter er hvor geologerne forventer nye betydelige forekomster af mineraler som eksempelvis lithium. Kilde: The U.S. Geological Survey and Afghanistan Geological Survey Illustration: The U.S. Geological Survey and Afghanistan Geological Survey\nIfølge avisen er det dog ikke uproblematisk for den afghanske regering at få styr over udvindingen af naturressourcerne. Blandt andet har den tidligere minister for råstofudvinding i landet angiveligt solgt rettighederne til kobberudvinding til kinesiske virksomheder mod en personlig erkendtlighed til den nu fyrede minister på omkring 200 millioner kroner.\nDesuden vil mange stammeledere i de øde områder af Afghanistan, hvor mineralerne befinder sig, ikke uden videre overlade det til fremmede at gå på mineraljagt i undergrunden.\nBåde i det amerikanske forsvarsministerium og i Afghanistan er der dog forhåbninger om, at en omfattende minedrift i landet vil være med til at skabe ny vækst i samfundet og måske endda ændre forløbet af krigen i landet.\n»Dette vil være den nye rygrad i den afghanske økonomi,« siger Jalil Jumriany, der er rådgiver for den afghanske mineminister til New York Times.\nFra Pentagon er der da ifølge New York Times også en betydelig bekymring for, at naturressourcerne kan blive en ny stridsmark både for interne interesser og i forhold til Taliban, der kan få endnu større motivation til at overtage landet de nye rigdomme taget i betragtning. Desuden er kineserne voldsomt interesserede i at øge deres mineaktiviteter i landet, hvilket kan betyde en forbigåelse af eksempelvis amerikanske interesser.\nDe amerikanske geologer er ikke begyndt helt på bar bund i afsøgningen af landets rigdomme, men har fået hjælp fra russiske kort, der til dels stammer helt tilbage fra 1970'erne. Kortene er blevet opbevaret og beskyttet af en lille gruppe afghanske geologer og blev først for få år siden taget frem i lyset igen.\nKampen mod Taliban har dog betydet, at interessen for den afghanske undergrund har været begrænset. Kortene har dannet grundlag for en langt mere grundig efterforskning af områder, hvor der blandt andet er brugt avanceret måleudstyr og 3D-skanninger af undergrunden foretaget fra et ombygget engelsk bombefly.\nAlene forekomsterne af lithium vurderes af geologerne som betydelige og af samme størrelse, som i Bolivia, der i dag er verdens største producent af lithium.\nNYT: U.S. Identifies Vast Riches of Minerals in Afghanistan\nKrise knuser Grønlands minedrømme 24. apr 2009\nNu er det bevist: Der er uran på Månen 01. jul 2009\nMineral kendt fra meteoritter fremstillet i laboratoriet 12. aug 2009\n#1 Peter Andersen 14. juni 2010 - 12:01\nNå,det var derfor de havde så travlt med at jagte terrorister i Afginstan,det undrede meg at de ind der,for der var jo ingen olie\n#2 Jesper Vauvert 14. juni 2010 - 12:22\nbagvendt logik :-)\n#3 Ralph Sylvestersen 14. juni 2010 - 12:39\nHmm, USA's militær budget er i 2011 på $1003 – $1223 milliader.\n#4 Lars Balker 14. juni 2010 - 12:53\nCharlie Stross tænker sit: http://www.antipope.org/charlie/blog-stati...\n#5 Claus Wøbbe 14. juni 2010 - 12:55\nnu kan det jo ikke ligefrem tages med som krigsbytte, så min ikke er mulighed for at Afghanistan selv kan nyde glæde af dette?\n#6 Henning Sørensen 14. juni 2010 - 13:14\nRe: Nå ja,\nEller krigsherrene får endnu flere grunde til at slås!!! Afganistan er meget opdelt i klaner.\n#7 Peder Wirstad 14. juni 2010 - 14:26\n"De sjældne jordarters metaller"\n"De sjældne jordarters metaller" er vel den normale benævnelse - og ikke "de sjældne jordmetaller"?\nAlle naturligtforekomne metaller er vel "jordmetaller" i den forstand, at de findes i jorden (undergrunden).\nEllers bliver der - som sædvanlig - flere og flere politikere, der udtaler sig, i stedet for ingeniører - desværre.\nDesuden er det jo interessant at se, at så snart der er en ny masseanvedelse for et stof, der tilsyneladende er meget lidt af, så finder man pludselig en masse.\n#8 Jan Boier Pedersen 14. juni 2010 - 16:17\ndet var på tide at amerikanerne gennemskuede at der faktisk er noget at komme efter i Afghanistan. Russerne har vist det længe...\n#9 Jens Hemmingsen 14. juni 2010 - 17:08\nRe: "De sjældne jordarters metaller"\nDer findes en gruppe grundstoffer, som kaldes jord-alkali-metaller eller alkaliske jordartsmetaller, det kunne jo være dem der tænkes på her?\nIngen af de omtalte metaller ligger dog i den gruppe. Faktisk er der slet ikke nogen reference i artiklen til "...sjældne metaller..." :)\n#10 Peder Wirstad 14. juni 2010 - 19:39\nRe: Re: "De sjældne jordarters metaller"\nEngelsk betegnelse: "Rare earth metals" eller "rare earth elements"\n#11 Magnus Herhold 15. juni 2010 - 09:43\nSå var der jo alligevel et eller andet at komme efter. Vores mange soldaters liv, de penge som er blevet kastet ned i det bundløse hul, de mange af civile der har mistet livet, Det er ikke forgæves alligevel.\n#12 Poul-Henning Kamp 15. juni 2010 - 10:30 Blogger\nDet er overhovedet ikke nyt.\nRusserne prøvede også at interessere Afghanerne i deres mineralske rigdomme, istedet for narkoproduktion.\n#13 Khalid Babrakzai-zadran 16. juni 2010 - 11:32\nDette er blot toppen af isbjerget!!\nHelt Enig med Poul Henning. Både russer og Amerikaner har kendt til mineraler i Afghanistan, hvis du spørger en analfabet person på gaden i Afghanistan om, hoved årsagen til Krigen og udenlandske tropper og krig i Afghanistan. Ville de sikkerhed svar at det er pga. mineraler.\nLige nu er der et område i det Nordlige Kabul på størrelse med Amager, hvor kun Amerikaner har adgang til området. Og de er der ikke for at beskytte befolkning der, for der bor ingen mennesker det.\nMissing Cu i Aynak ( Aynak et område) / samt Uran i Sovjet tiden havde kun russerne haft adgang til dette.\nDette er kun toppen af bjerget, men jeg frygter at det ville forværre situationen i Afghanistan.


Samsungs Bixby-assistent vil understøtte disse sprog | Mobilsiden.dk\nMobilsiden.dk / Nyhedsoversigt / Samsungs Bixby-assistent vil understøtte disse sprog\nSamsungs Bixby-assistent vil understøtte disse sprog\nNiels de Boissezon 7. feb 2017 kl. 16:00\nNår Samsung introducerer de kommende Galaxy S8-toptelefoner, bliver det kun får sprog der fuldt understøttes fra dag et.\nNår Samsung introducerer de kommende Galaxy S8-toptelefoner, vil det kun være en håndfuld sprog der understøttes fra dag et.\nVed lanceringen af deres næste smartphone-stjerner, Galaxy S8 og S8+, vil Samsung benytte lejligheden til at tage massive skridt i udviklingen af deres stemmestyrede funktioner.\nMed Samsung S8 vil vi efter alt at dømme få en ny digital assistent at kende, kaldet ’Bixby’ - og fra dag et vil det understøtte flere sprog end Googles Assistant.\nIfølge Sammobile, vil S8 forstå op til 8 sprog fra dag et, herunder engelsk, koreansk og kinesisk. Hvilke øvrige fem sprog Bixby vil forstå oplyses ikke, men Danmark og dets lille sprogområde bliver sandsynligvis ikke blandt de første Bixby-sprog.\nApples digitale pendant, Siri, understøtter i dag 41 sprog, mens Googles nyligt lancerede ’Assistant’ i dag kun forstår engelsk, tysk, brasiliansk, portugisisk og indisk.\nSamsung Bixby, vil ikke være forbeholdt Samsungs smartphone produkter, men regnes med på sigt at kunne fungere med store dele af Samsung portefølje af smart-produkter, herunder smart-TV’er, smarthome-isenkram og andre forbundne enheder.


Bakkemørtel Store Heddinge » Pristjek 2020 » Store besparelser\nBakkemørtel Store Heddinge\nProdukterne du kan finde på den her oversigt blev udvalgt automatisk af websitets shopping-robot. Robotten har effektivt kigget et utal af varer for at kunne præsentere de produkter der relaterer sig mest muligt til bakkemørtel, og som robotten af den grund estimerer vil falde i din smag.\nUdover de søgeord du har indtastet på Google har robotten i øvrigt medtaget søgninger, som den ser at andre ofte benytter i sammenhæng med det, eksempelvis bakkemørtel puds og bakkemørtel 5 1 foruden søgefraser som bakkemørtel xl byg eller bakkemørtel 5,1.\nDen data bruger algoritmen som ekstra inspiration til at kunne vise de mest relaterede varer. Det er også tydeligt at andre søgende er på udkig efter bakkemørtel cement blandingsforhold, bakkemørtel bygma eller bakkemørtel harald nyborg. Den her viden har robot-søgeren yderligere taget i brug for, at søge sig forbi massevis af varer.\nDesuden viser vores data, at søgeordene bakkemørtel cement blanding, weber 6 6 bakkemørtel 0-4 mm og bakkemørtel er ekstremt populære, og derfor er de ligeledes medregnet af robot-søgeren på samme måde som søgningerne bakkemørtel 6,6%, hvad består bakkemørtel af og jem og fix bakkemørtel. Vores håb er at du er tilfreds med de fremviste produkter, idet at ét eller flere af disse kunne bruges.\nBakkemørtel fås fra markedsledende netshops, som fx Bygma, Jem og Fix, Stark, XL-Byg, 10-4, Silvan, Davidsen og Bauhaus.\nStørstedelen af e-shops tildeler i øjeblikket diverse leveringsformer. En af de mest benyttede er i dag levering til en pakkeshop, hvor du så nemt kan hente dine nye varer i Store Heddinge præcis når det passer dig. Denne er altså særdeles smertefri, og mange gange tilmed den mest betalelige løsning til levering.\nDu burde omvendt foretrække at vælge at få sendt til din bopæl i Store Heddinge eller ud på dit arbejde. Fragtformen er tit en sjat dyrere, men ydermere vældig smertefri. Den billigste slags levering er uden tvivl at du selv henter pakken, men dette er betinget af at du opholder dig i nærheden af bakkemørtel online virksomhedens lager.\nFragttiden er naturligvis temmelig bestemmende såfremt du behøver bakkemørtel straks, så i det øjemed er det selvsagt klogt at vi ser nærmere på tidshorisonten for levering for Store Heddinge på det respektive produkt.\nMange online forretninger garanterer dag-til-dag levering i Store Heddinge på mange af shoppens produkter, som trods alt antager at bestillingen indsendes tidligere end et bestemt tidspunkt, med hensynstagen til at de højst sandsynligt kan nå at få bakkemørtel skippet afsted inden de pakkeansatte får fri.\nEn hel del bakkemørtel forhandlere på nettet frembyder fragtfri levering, men i reglen er det forudsat at man indkøber for en bestemt pris. I øvrigt skal du vælge den mindst kostelige løsning til levering, der gerne er at få kørt bakkemørtel til en pakkeshop.\nBakkemørtel til Store Heddinge\nDet er jo super smertefrit for almindelige dødelige at finde de laveste priser på bakkemørtel på diverse online forhandlere, og følgelig har adskillige outlets på nettet i Store Heddinge været nødt til at reducere prisniveauet på bakkemørtel markant, og endda nogle gange garantere fragt uden omkostninger.\nTrods dette kan det imidlertid blive gavnligt at eftergå nogle enkelte shops på nettet nær Store Heddinge efter udsalg på bakkemørtel forinden du handler, således at du er sikret at indhente den bedste pris.\nDu skal trods alt huske på, at når en internet shop tilbyder bakkemørtel i Store Heddinge for en udsalgspris der er helt ekstremt tiltalende, burde det undertiden være et bevis på en uoprigtig internet virksomhed. Kortbetalinger er ikke desto mindre omsluttet af et lovbud, hvilket forsvarer dig overfor bedrageriske internet handler.\nVi anbefaler køb med betalingskort eller MobilePay. Som en alternativ mulighed bør du bruge en løsning på afbetaling på bakkemørtel fra f.eks. ViaBill, for så vidt du foretrækker at godtgøre beløbet senere.\nInden folk bestiller bakkemørtel på en internet virksomhed i Store Heddinge kan de utvivlsomt læse webbutikkens forretningsbetingelser, det er dog bare ikke særlig interessant.\nEn anden løsning kunne derfor være at se hvorvidt online shoppen i Store Heddinge er tilsluttet e-mærket, fordi det kan være et signal om at netbutikken tilslutter sig de opstillede regler, foruden at butikken en gang i mellem evalueres af specialister som kender til vilkårene på området. Dette er desuden din anledning til hjælpende service, hvis du skulle få besvær med bakkemørtel med din ordre.\nLigeledes støtter vi at kunden er sat ind i de mest relevante bestemmelser der gælder for bestillingen, eksempelvis hvilken byttepolitik på bakkemørtel internet webshoppen bruger. I den relation er det tilmed vigtigt, at man stadigvæk opbevarer sin ordremail, så man fremadrettet vil kunne eftervise sit køb, uanset om man er på shopping til en kvinde eller mand.\nShops på nettet i Store Heddinge\nTrustpilot tilbyder temmelig pæne løsninger til at kontrollere ganske mange andre bakkemørtel kunders reflektioner og derfor er det godt, at du beser e-forhandlerens vurderinger forud for at du handler.\nFacebook forærer dig ligeledes ret sikre løsninger til at få en idé om bakkemørtel webbutikkens kundefokus. I øvrigt ses faktisk e-butikker som tilbyder folk at skrive en evaluering af købsoplevelsen, som desuden bør tages i brug til at tage stilling til kundetilfredsheden.\nDenne side er annoncefinansieret. Vi har samarbejder med massevis af netbutikker hvori vi introducerer virksomhedernes varer, og tager godtgørelse ifald vores besøgende gennemfører en transaktion.\nOplysninger omkring tilbud og online outlets understøttes fra tid til anden, men vi tager forbehold for ændringer der eventuelt er iværksat efter seneste opdatering af websitets informationer.\nBakkemørtel Store Heddinge – Få 500 liter bakkemørtel leveret til Morreskovvej i Store Heddinge\nMorreskovvej 7, 4660 Store Heddinge